
ELJÁRÁSREND ISKOLAI BÁNTALMAZÁS KEZELÉSÉHEZ
A Budapest II. Kerületi Móricz Zsigmond Gimnáziumban az alábbi eljárásrend szerint kezeljük az iskolában előforduló kortárs bántalmazás (bullying) eseteket:
A jelzés érkezése, fogadása, dokumentálása
Iskolánkban a bántalmazások kezelésére esetkezelő team működik. A team tagjai az intézményben dolgozó, a feladatra önként jelentkező pedagógusok. A bántalmazáskezelő team tagjainak neve nyilvános, szerepel az intézmény honlapján, a házirendjében és az iskola épületében jól látható helyen kifüggesztésre kerül.  
A bántalmazással kapcsolatos jelzés érkezhet pedagógustól, az iskola egyéb alkalmazottjától, tanulótól, szülőtől, egyéb személytől. 
A jelzés történhet az esetkezelő team tagjainak személyes megkeresésével, írásban vagy telefonon. A team a névtelenül érkező jelzéseket is kivizsgálja.  
A beérkező jelzések az erre a célra kialakított formanyomtatványon rögzítésre kerülnek. A bántalmazáskezelés folyamatáról minden esetben jegyzőkönyv készül. A jegyzőkönyvbe történő betekintés intézményünk iratkezelési szabályzatával összhangban lehetséges.   Az esetkezelést a team két tagja végzi. Ők –lehetőség szerint – nem állnak kapcsolatban (nem tanítják) sem a bántalmazottal sem a bántalmazóval. A jelzés beérkezése utána a bántalmazás hátterének feltárása érdekében külön –külön beszélgetést folytatnak a bántalmazóval és az áldozattal is.  
Támogató beszélgetés az áldozattal
A team tagjai állást foglalnak az áldozat támogatása, segítése mellett, és elutasítják a bántalmazást (DE nem a bántalmazó személyét).  
A támogató beszélgetés célja: 
· a bántalmazás hátterének feltárása 
· az áldozat támogatása – az áldozatkezelés alapelveinek betartásával 
· a támogató beszélgetés során a pedagógusok tájékoztatják az áldozatot az esetkezelés menetéről.  
A segítő beszélgetés során az áldozat segítését a következő alapelvek szerint végzik: 
Az áldozat védelmének biztosítása; fokozott tanári felügyelet megszervezése; potenciális védelmezők, mentorok bevonása a bántalmazottal együttműködve 
A kontroll visszaállítása: A bántalmazottat bevonják az esetkezelés folyamatába; minden lépésről tájékoztatják, minden lépést előzetesen egyeztetnek vele.  
Az áldozat megerősítése; kapcsolati téren: baráti kapcsolatok kialakításának segítése; pszichológiai téren: szükség esetén iskolapszichológus bevonása; testi téren: önvédelmi oktatás, erősítés, sport 



Konfrontatív beszélgetés a bántalmazóval
Az esetkezelő team két tagja konfrontatív beszélgetést folytat a bántalmazóval.  
A beszélgetés célja a bántalmazó szembesítése tettével, a bántalmazás leállítása. Az esetkezelő team tagjai egyértelmű üzenetet közvetítenek a bántalmazó felé: az iskolában nem megengedett a bántalmazás, ezért azt be kell fejeznie.  
Iskolánk a békés szemlélet alapján fontos célnak tekinti a bántalmazó és az áldozat kapcsolatának helyreállítását. Ennek érdekében az esetkezelés során nem a büntetésre helyezzük a hangsúlyt, hanem a jóvátételi szemléletet erősítjük. A bántalmazó ennek érdekében megfogalmazza, hogy mit fog tenni annak érdekében, hogy az bántalmazott diák jobban érezze magát. A vállalásról írásosban megállapodás készül. A megállapodásról az érintett szülők tájékoztatást kapnak.. 
A szűkebb közösség, a bántalmazásban érintett osztály bevonása
A bántalmazásban érintett osztály bevonása azt az üzenetet közvetíti a közösség felé, hogy mi nem tűrjük a bántalmazást, és egyetlen ilyen tett sem maradhat következmények nélkül. Ez egyrészt növeli a közösség, az osztály biztonságérzetét, másrészt segíti a védelmezői attitűd kialakulását.  
Az osztály tájékoztatása az esetről az osztályfőnök feladata az osztály előzetes tudására építve. 
A tájékoztatás előtt az áldozattal egyezteti, hogy mi hangozhat el a közösség felé.  
Utánkövetés
Az esetkezelés lezárása után (kb.2 hét múlva), az esetkezelő team újra leül az áldozattal és a bántalmazóval is külön-külön. Amennyiben az áldozat a bántalmazás megszűnéséről számol be, kapcsolatuk helyreállítása érdekében az esetkezelő team felajánlja a jóvátétel lehetőségét. Amennyiben az áldozat szeretne élni ezzel a lehetőséggel, az esetkezelő team tagjai megszervezik a resztoratív eljárást.  
Amennyiben az esetkezelés nem vezet sikerre, a bántalmazás nem áll le, akkor szankciók lépnek életbe. A szankciók közül elsősorban a közösségért végzett munkát részesítjük előnyben.  
Amennyiben ez sem vezet eredményre, vagy a bántalmazás olyan súlyosságú, akkor a bántalmazó szóbeli és írásbeli figyelmeztetésben részesülhet vagy fegyelmi tárgyalásra is sor kerülhet. A szankciókat iskolánkban az intézményvezető gyakorolja a házirendben leírtak szerint. Ha a bántalmazás során büntetőjogi felelősség is megállapítható, akkor a rendőrség bevonása is szóba jöhet. A súlyos bántalmazásról az iskola jelzést küld a gyermekjóléti szolgálat felé.   
A bántalmazó és a bántalmazott szüleinek tájékoztatása
Az esetkezelésbe az iskola az érintett szülőket nem vonja be, de az esetkezelés menetéről, fejleményéről tájékoztatja őket.  
A bántalmazáskezelés során szerzett információk alapján, szükség esetén egyéb intézményi  (iskolapszichológus, gyermekvédelmi felelős, iskolai szociális segítő) és/vagy külső szakemberek bevonása 2
Mindig az érintett gyermek bevonásával, szülők tájékoztatásával és engedélyével történik. 
Az eljárásrend kialakítása során felhasznált szakirodalom
· az ENABLE antibullying program (http://enable.eun.org/), 
· Jármi Éva-Piros Vera: Az iskolai bántalmazás: bullying - In: N. Kollár Katalin-Szabó Éva (szerk.): Pedagógusok pszichológiai kézikönyve II., Osiris, Budapest, 2017. 266286. old.
Az iskolai bántalmazás meghatározását, iskolánk bántalmazással kapcsolatos állásfoglalását és további információkat a gimnázium honlapján, az iskolapszichológus felületen találnak.

